Thor Möger Pedersen (SF), 2012-03-14:
Tak, formand, og tak for spørgsmålet.
Lad mig slå fast med det samme, at det ikke er regeringen, der sætter stempelafgiften op.
Afgiften stiger på grund af de regler, vi allerede har i dag.
Det undrer mig i øvrigt, hvis afgiftsstigningen kommer bag på den tidligere regering.
Det fremgår nemlig helt klart af teksten i den tidligere regerings aftale om »Danmark som vækstnation« fra maj 2011, at forslaget om skattekreditter bl.a. skal finansieres ved, at der rettes op på en forkert praksis for, hvordan afgiften på kombinerede forsikringer beregnes.
Det er denne opretning, som ligger bag afgiftsstigningen.
Det, som vi nu har foreslået, er, at man lægger afgiften om, så den bliver ændret fra en stempelafgift til en løbende præmieafgift.
Det betyder, at i stedet for at man skal betale en større engangsafgift, når forsikringen bliver tegnet, så bliver afgiften delt ud på de løbende præmier.
Regeringen synes ikke, det er hensigtsmæssigt, at afgiftssystemet gør det dyrere i sig selv at tegne en forsikring.
Vi synes heller ikke, at det er hensigtsmæssigt, at afgiften er en ekstraudgift, når folk gerne vil skifte forsikringsselskab, fordi de kan få en bedre eller billigere forsikring i et andet forsikringsselskab.
Og så skal man også huske, at det er små afgiftsbeløb, vi taler om.
Derfor vil jeg også gerne slå fast, at det ikke er rigtigt, at man skal betale markant mere for sine forsikringer.
Alt i alt mener vi altså, at det forslag til en reform af forsikringsafgiften som den, vi har lagt frem, er et godt forslag, som fjerner nogle eksisterende uhensigtsmæssigheder.
Skatteministeriet har haft udkastet til afgiftsreform i høring, og vi er nu i gang med at se på de høringssvar, der er kommet ind, og om de skulle give anledning til justeringer.
Det er ejendommeligt, hvis jeg skal forstå Venstres position sådan, at hvis man registrerer, at der ikke bliver betalt det, der skal i en afgift eller i en skat i øvrigt, ja, så skal man lukke øjnene for det og ikke rette op på en forkert praksis.
Jeg kan i hvert fald slå fast, at det ikke er regeringens position.
Regeringens position er, at de regler og love og afgifter, som er vedtaget af Folketinget, naturligvis skal betales, som lovgivningen har fastslået.
Hvis der så er en forkert praksis i, hvordan afgifter bliver opkrævet, skal det naturligvis rettes op, for ret skal være ret.
I tillæg til det har regeringen så en ambition om faktisk at afskaffe en forældet stempelafgift – det håber jeg da også at Venstre vil påskønne – og erstatte den forældede stempelafgift med en mere moderne løbende afgift på præmier, uden at der sådan set ændres ved niveauet i afgiftens størrelse af den årsag.
Jeg vil gerne igen understrege, at præmissen for spørgerens spørgsmål er forkert.
Regeringen sætter ikke stempelafgiften op.
Årsagen til, at afgiften stiger, er de regler, der gælder i dag.
Vi retter op på en praksis, der er forkert, og som den tidligere regering i øvrigt også havde til hensigt at rette op på.
Når det så er sagt, mener jeg og regeringen, at det er helt afgørende, at vi får moderniseret afgiften, så vi faktisk gør det lettere at få bedre og billigere forsikringer, og det er derfor, at vi har fremsat forslag om at afskaffe stempelafgiften og i stedet for indføre en løbende præmieafgift.